
Compartimentul asistență socială, autoritate tutelară,
relații cu publicul, secretariat, registratură, arhivă 
Nr. 18768/13.12.2022
RAPORT DE SPECIALITATE

referitor la proiectul de hotărâre privind aprobarea Planului de acţiune locală pentru incluziunea comunităţii de romi la nivelul comunei Cornetu, judeţul Ilfov, în perioada 2022 – 2027 şi pentru înfiinţarea Grupului de Lucru Local (GLL)
Pentru punerea în aplicare ─ la nivelul comunei Cornetu, judeţul Ilfov ─ a Strategiei Guvernului României de incluziune a cetăţenilor români aparţinând minorităţii rome pentru perioada 2022-2027, aprobată prin H.G. nr. 560/2022 (Strategia) este necesară elaborarea şi aprobarea unui Plan de acţiune locală pentru incluziunea comunităţii de romi pentru perioada 2022-2027 (Planul), care, în esenţă, ar trebui să urmărească (să aibă drept scop): 

- consolidarea dimensiunii comunităţii de romi din comuna Cornetu, cu accent pe cei aflaţi în situaţie de vulnerabilitate, dar şi în scopul de a pune în valoare potenţialul acestora din perspectiva contribuţiei la viaţa publică, socială, economică şi culturală a comunei; 

- identificarea cauzelor ce conduc la vulnerabilităţi, astfel încât intervenţiile să fie adecvate şi eficiente; 

- corelarea măsurilor şi priorităţilor cu măsurile propuse pentru atingerea obiectivelor din plan, cu evitarea suprapunerilor măsurilor; 

- atragerea de fonduri europene care să susţină efortul local pentru acţiunile dedicate incluziunii comunităţii romilor din comuna Cornetu. 

Prin acest Plan trebuie asigurate şi garantate următoarele drepturi pentru cetăţenii de etnie romă: 

- drepturile civile elementare - locuire, educaţie, sănătate, drept la muncă, la asistenţă socială; 

- drepturile culturale, dreptul la identitate, astfel încât asumarea apartenenţei etnice să devină expresie a stimei de sine. 

Obiectivele principale ale Planului trebuie să vizeze: 

- îmbunătăţirea condiţiilor de locuire a familiilor de romi vulnerabile; 

- asigurarea accesului cetăţenilor români de etnie romă la un sistem de educaţie incluzivă de calitate;

- creşterea gradului de ocupare a romilor în concordanţă cu cerinţele pieţei în sensul evoluţiei profesionale a acestora; 

- îmbunătăţirea stării de sănătate a membrilor familiilor vulnerabile cu romi; 

- susţinerea promovării patrimoniului cultural rom şi a identităţii culturale rome; 
- combaterea discriminării, a discursului şi atitudinilor antirome generatoare de discurs incitator la ură sau infracţiuni motivate de ură.
Aşa cum rezultă şi din cuprinsul Strategiei, Planul de acţiune trebuie aprobat prin hotărâre a Consiliului local. 

Analizând proiectul de hotărâre în forma depusă de initiator, precum şi cuprinsul Planului elaborate şi anexat, considerăm că este necesară, oportună şi legală aprobarea proiectului de hotărâre, de către Consiliului Local al comunei Cornetu, judeţul Ilfov, în forma prezentată.
Compartimentul asistență socială, autoritate tutelară,

relații cu publicul, secretariat, registratură, arhivă 

Consilier Elena Luminiţa STANCIU
� În temeiul prevederilor art. 136, alin. (3), lit. a) din Codul Administrativ, cu modificările şi completările ulterioare.

